A Bíróság (ötödik tanács) 2023. november 23-i ítélete (a Korkein oikeus [Finnország] előzetes döntéshozatal iránti kérelme) – Kopiosto ry kontra Telia Finland Oyj
(C-201/22. sz. ügy_1 Telia Finland)
(Előzetes döntéshozatal – Szellemitulajdon-jogok – 2014/26/EU irányelv – A szerzői és szomszédos jogokra vonatkozó közös jogkezelés – Közös jogkezelő szervezet – 2004/48/EK irányelv – A szellemitulajdon-jogok érvényesítésének biztosításához szükséges intézkedések, eljárások és jogorvoslatok – 4. cikk – A 2004/48/EK irányelv által előírt intézkedések, eljárások és jogorvoslatok kérelmezésére jogosult személyek – A kiterjesztett hatályú közös jogkezelés körébe tartozó felhasználási engedélyek megadására feljogosított közös jogkezelő szervezetek – A szellemitulajdon-jogok védelmét illetően fennálló kereshetőségi jog)
Az eljárás nyelve: finn
A kérdést előterjesztő bíróság
Korkein oikeus
Az alapeljárás felei
Felperes: Kopiosto ry
Alperes: Telia Finland Oyj
Rendelkező rész
A szellemi tulajdonjogok érvényesítéséről szóló, 2004. április 29-i 2004/48/EK európai parlamenti és tanácsi irányelv 4. cikkének c) pontját
a következőképpen kell értelmezni:
a közös jogkezelő szervezetek azon jogosultsága elismerésének, hogy saját nevükben kérelmezzék az ezen irányelv II. fejezetében előírt intézkedések, eljárások és jogorvoslatok alkalmazását, az érintett jogok védelméhez fűződő közvetlen érdeken kívül az is feltétele, hogy a közös jogkezelő szervezetek a szellemitulajdon-jogok védelme érdekében kereshetőségi joggal rendelkezzenek, ami erre irányuló különös rendelkezésből vagy általános jellegű eljárási szabályokból következhet.
A 2004/48 irányelv 4. cikkének c) pontját
a következőképpen kell értelmezni:
az uniós jog jelenlegi állapota szerint a tagállamok nem kötelesek elismerni a szellemitulajdon-jogok jogosultjainak képviseletére szabályszerűen elismert jogosultsággal rendelkező közös jogkezelő szervezetek arra vonatkozó közvetlen érdekét, hogy saját nevükben kérelmezzék az ezen irányelv II. fejezetében foglalt intézkedések, eljárások és jogorvoslatok alkalmazását, amennyiben a közös jogkezelő szervezetek tekintetében az érintett jogok védelméhez fűződő közvetlen érdek nem következik az alkalmazandó nemzeti szabályozásból.
____________
1 HL C 207., 2022.5.23.